Касьцёл Сьвятога Міхала Арханёла і кляштар цыстэрыянак (Мазыр)

**Касьцёл Сьвято́га Міха́ла Арханёла і кля́штар цыстэрыя́нак** — помнік архітэктуры XVIII стагодзьдзя ў Мазыры. Знаходзіцца ў прадмесьці Кімбараўцы, на гістарычнай вуліцы Кімбараўцы, на правым беразе ракі Прыпяці. Твор архітэктуры барока. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс складаецца з касьцёла і кляштарнага корпуса, аточаных мурам з брамай. Касьцёл дзее.

## Гісторыя

### Вялікае Княства Літоўскае
У 1743—1745 гадох з фундацыі Бэнэдыкта Ражанскага ў Анёльскай даліне за 3 км на паўночны ўсход ад Мазыр збудавалі кляштарны комплекс цыстэрыянак.

### Пад уладай Расейскай імпэрыі
Па другім падзеле Рэчы Паспалітай (1793 год), калі Мазыр апынуўся ў складзе Расейскай імпэрыі, касьцёл і кляштар працягвалі дзеяць. У 1804 годзе завяршылася стварэньне фрэскавай размалёўкі скляпеньняў касьцёла.

Па здушэньні нацыянальна-вызвольнага паўстаньня (1863—1864) у 1883 годзе расейскія ўлады ліквідавалі кляштар. У 1888 годзе касьцёл гвалтоўна перарабілі пад царкву Ўрадавага сыноду Расейскай імпэрыі (Маскоўскай царквы). У 1893—1894 гадох помнік перабудавалі ў маскоўскім стылі.

### Найноўшы час
За савецкім часам царкву зачынілі. У 1990-я гады будынкі вярнулі каталікам.

## Архітэктура

### Касьцёл
Касьцёл — 1-нэфавая базыліка, накрытая высокім 2-схільным дахам з увагнутымі вальмамі над 3-граннай апсыдай. Мае моцную канструкцыю (таўшчыня муроў 1,5 м). Архітэктурна-плястычны акцэнт прыпадае на галоўны фасад, падзелены на тры часткі высокімі пілястрамі і завершаны шырокім тонкапрафіляваным карнізным пасам. Бакавыя роўніцы фасаду аздабляюцца трыма ярусамі фігурных і аркавых нішаў з конхамі ў верхнім ярусе. Фасад завяршаецца ступеньчатым атыкам. Галоўны ўваход празь нізкі 5-гранны прытвор, дэкарыраваны буйнымі кутнымі лапаткамі. Роўніцы бакавых фасадаў рытмічна падзяляюцца высокімі лучковымі вокнамі і шырокімі лапаткамі ў прасьценках.

Унутры нэф перакрываецца цыліндрычнымі скляпеньнямі з падвойнымі папружнымі аркамі і люнэтамі, апсыда — самкнутай конхай. Скляпеньні ўпрыгожвала сюжэтная фрэскавая размалёўка. Сьцены падзяляюцца аркавымі нішамі і падвойнымі пілястрамі, апярэзваюцца буйным тонкапрафіляваным карнізам. Апсыда раскрываецца ў залю шырокім аркавым прасьветам.

### Кляштар
Кляштарны корпус — П-падобны ў пляне крыты бляхай і дахоўкай 3-павярховы будынак (першы паверх быў мураваным, другі і трэці — фахвэркавыя), які злучаўся з касьцёлам і ўтвараў унутраны двор. Да нашага часу захаваўся адзін прастакутны ў пляне 2-павярховы аб’ём пад двухсхільным дахам. Фасады рытмічна падзяляюцца квадратнымі і прастакутнымі вокнамі, у прасьценках — шырокімі лапаткамі. Плян галерэйны з аднабаковым разьмяшчэньнем тыповых кельляў з цыліндрычнымі скляпеністымі перакрыцьцямі).

## Галерэя

### Гістарычныя здымкі і графіка

Mazyr, Kimbaraŭka. Мазыр, Кімбараўка (1860).jpg|Абмеры, 1860
Mazyr, Kimbaraŭka, Cysteryjanski. Мазыр, Кімбараўка, Цыстэрыянскі (1860) (2).jpg|Абмеры, 1860 г.
Mazyr, Kimbaraŭka, Cysteryjanski. Мазыр, Кімбараўка, Цыстэрыянскі (1865).jpg|1865 г.


Mazyr, Prypiać-Kimbaraŭka, Cysteryjanski. Мазыр, Прыпяць-Кімбараўка, Цыстэрыянскі (N. Orda, 1864-76) (2).jpg|Н. Орда, 1864—1876 гг.
Mazyr, Kimbaraŭka, Cysteryjanski. Мазыр, Кімбараўка, Цыстэрыянскі (1927).jpg|1927 г.
Mazyr, Kimbaraŭka, Cysteryjanski. Мазыр, Кімбараўка, Цыстэрыянскі (1901-18).jpg|1918 г.


### Сучасныя здымкі

Мазыр. Касцёл Святога Міхала Арханёла і кляштар цыстэрцыянак (02).jpg|Агульны выгляд
Мазыр. Касцёл Святога Міхала Арханёла і кляштар цыстэрцыянак (03).jpg|З боку апсыды
Мазыр. Касцёл Святога Міхала Арханёла і кляштар цыстэрцыянак (04).jpg|Інтэр’ер


## Заўвагі

## Крыніцы

## Літаратура
* 

## Вонкавыя спасылкі

* Касьцёл Сьвятога Міхала Арханёла і кляштар цыстэрыянак у Мазыры, Radzima.org

Катэгорыя:Славутасьці Мазыру
Катэгорыя:Зьявіліся ў 1745 годзе
Катэгорыя:Храмы пад тытулам Сьвятога Міхала Арханёла
Мазыр
Катэгорыя:Барочныя манастыры Беларусі
Катэгорыя:Касьцёлы Пінскай дыяцэзіі
Катэгорыя:Касьцёлы Мазырскага раёну
Катэгорыя:Рэлігія ў Мазыры
Катэгорыя:Збудаваньні Мазыру